google/wiki40b huggingface dataset:
יהודה מועלם

ביוגרפיה

נולד בירושלים לרב יצחק מועלם, יליד בצרה שבעיראק, שם כיהן כרב וכדיין ולימים עלה לארץ. ולשמחה, בתו של המקובל הרב יהושע שהרבני.
למד בצעירותו בתלמוד תורה "בני ציון" בניהולו של הרב משה פרוש, שלימים היה עד בחתונתו. בגיל עשר בערך נכנס ללמוד בישיבת פורת יוסף בעיר העתיקה. רבים מחבריו אז הפכו לחשובי הרבנים בציבור הספרדי, כרבנים עובדיה יוסף, מרדכי אליהו, בן ציון אבא שאול ועוד.
בשנת 1943 (ה׳תש"ג) בהיותו כבן עשרים ושתיים, התמנה לחזן ורב בבית הכנסת "טוויג" בשכונת מקור ברוך בירושלים, שהייתה אז שכונה חילונית. מאז ועד יום פטירתו שימש בפועל כחזן, בעל תוקע, קורא בתורה, וכמורה דרכו של בית הכנסת.
בשנת ה'תש"ד (1943) נשא לאשה את רחל, ובמשך השנים נולדו להם מספר ילדים, רחל נפטרה ביט' כסלו התשע"ב.
בשנת 1949 (ה׳תש"ט), בהיותו כבן עשרים ושמונה, התמנה לר"מ בישיבת פורת יוסף על ידי ראש הישיבה הרב עזרא עטיה. יחד עמו מונו הרב בן ציון אבא שאול והרב משה יוסף עדס.
שימש גם כרב בית הכנסת 'שמש צדקה' ברחוב חגי בירושלים, והיה מוסר בו מדי יום שיעור במשך כשעתיים, בגמרא ובהלכה. כמו כן היה מוסר שיעורים בקביעות בבתי הכנסת 'בית אהרן' בשכונת בית ישראל, ו'בכר' ברחוב אלפנדרי בירושלים.
התייחד בענווה, סירב שיקראו לו "ראש ישיבה", ושנים רבות סירב ללבוש פראק או לפרסם את חידושי תורתו. הקפיד ללכת לישיבה רגלית, לדייק בזמני הלימוד ובקביעותו - בישיבה ובשיעוריו. כמו כן הקפיד להתפלל שחרית עם הנץ החמה.
נפטר בשבת פרשת בראשית, כ"ד בתשרי ה'תשע"א, הלוויתו התקיימה במוצאי השבת והשתתפו בה רבבות. הרב עובדיה יוסף ספד לו וכינהו "הארי שבחבורה". נקבר בהר המנוחות, סמוך לקבר החיד"א.

בניו

בשנת ה'תש"ן שכל את בנו הרב יעקב מועלם, שנחשב לעילוי. בנו הרב ציון מנהיג תחתיו את בית הכנסת "טוויג". בניו הנוספים הם הרבנים יצחק, אליעזר, ושמעון מועלם.
חתנו הגדול הוא הרב אברהם אבא שאול, אחיו של הרב בן ציון אבא שאול. וחתנו השני הוא הרב אליהו אבא שאול, בנו של הרב בן ציון, וראש ישיבת "אור לציון".
שכבת הרשת של מודל TCP/IP

פרוטוקולים של שכבת הרשת

את הפרוטוקולים הפועלים בשכבת הרשת נהוג לחלק לשני סוגים - פרוטוקולים מנתבים ופרוטוקולים מנותבים:

פרוטוקולים מנתבים

אלו הם הפרוטוקולים המשמשים את הנתבים בבואם לבחור את התחנה הבאה אליה תועבר החבילה. פרוטוקולים מנתבים דואגים בדרך כלל גם להעברת מידע בין נתבים כך שאלו יוכלו "ללמוד" את מבנה הרשת, ובכך לבצע החלטות טובות יותר בבואם לבצע החלטות ניתוב. דוגמאות לפרוטוקולים מנתבים -
RIP, IGRP,BGP, EIGRP, OSPF

פרוטוקולים מנותבים

אלו הם הפרוטוקולים בהם משתמשות התחנות ברשת על מנת לסמן את חבילות המידע (Packets) שהן מעבירות כך שתחנות אחרות יוכלו לדעת לאן צריך להעביר את החבילה. פרוטוקולים אלו יתארו בדרך כלל את מבנה החבילה והנתונים שהיא צריכה להכיל, כמו גם שיטת סימון הכתובות הלוגיות. כדי להעביר מידע בין שתי תחנות ברשת חייב להיות פרוטוקול מנותב משותף לכל התחנות שהחבילה צריכה לעבור בדרכה מהמקור אל היעד. דוגמאות לפרוטוקולים מנותבים -
IP, IPX

רכיבים המתפקדים בשכבת הרשת

נתב מבצע החלטות ניתוב על פי כתובות לוגיות, הוא משתמש בפרוטוקולים מנתבים ומבצע החלטות על פי כתובות לוגיות שניתנו על ידי פרוטוקולים מנותבים ולכן הוא נחשב לרכיב המתפקד בשכבת הרשת של מודל TCP/IP
Liero

Liero הוא משחק מחשב שנוצר על ידי המתכנת הפיני יוֹסה ריי-קינן בשנת 1998. המשחק זמין להורדה ללא תשלום.
המשחק מתואר לעיתים קרובות כגרסה ב"זמן אמת" של המשחק Worms. הוא משלב כלי נשק וקולות מהמשחק Molez אשר היה המקור לרעיון של משחק זה.
Liero היא המילה הפינית לחיה שלשול, מבוטא 'lee-eh-roh' (לִי-אֶ-רוֹ).

תיאור המשחק

ב-Liero יכולים לשחק שני שחקנים, המפעילים כל אחד דמות, שש דמויות נוספות מופעלות על ידי המחשב, (אך הוא בעל בינה מלאכותית מוגבלת למדי, שגורמת לו להרוג בעיקר את עצמו) הדמויות נלחמות על גבי מפה דו-ממדית. כל שחקן יכול להשתמש ב-5 כלי נשק מתוך מבחר של 40 כלי נשק שונים - תלוי במוד הנבחר. את רוב השטח פרט לסלעים, ניתן לחפור או להשמיד בפיצוץ. בנוסף לכלי נשק לכל תולעת יש חבל נינג'ה אשר ניתן להסתייע בו כדי לנווט במפה. במהלך המשחק ניתן להחליף את חמשת כלי הנשק באחרים על ידי לקיחת קופסאות בונוס. בתחילת המשחק ניתן לבחור אילו מתוך 40 כלי הנשק יהיו זמינים לבחירה לפני תחילת המשחק, ואילו יהיו זמינים רק בקופסאות בונוס (לחלופין ניתן גם לבטל נשק לחלוטין). ניתן כמו כן לקחת גם קופסאות עזרה ראשונה אשר מרפאות את התולעת שלקחה אותם.
בניגוד לרוב המשחקים בסגנון זה, לכל כלי הנשק ב-Liero תחמושת אין סופית, אף כי לכל נשק יש מספר יריות שאחריו יהיה על התולעת לחכות לטעינה מחודשת של הנשק לפני שתוכל להשתמש בו שוב. גורמי המפתח הם קצב האש וזמן הטעינה ולא כמות התחמושת הזמינה כמו במשחקים אחרים, מה שהופך את התזמון ויכולת התנועה המהירה לכישורים המרכזיים הנדרשים ב-Liero.
נור-פה דה קאלה

דמוגרפיה

צפיפות האוכלוסייה בחבל נור-פה דה קאלה גבוהה מאוד (כ-331 נפשות לקמ"ר). מתגוררים בו כ-4 מיליון תושבים שהם 7% מאוכלוסיית צרפת. הוא החבל הרביעי בצרפת מבחינת גודל האוכלוסין.

גאוגרפיה

לאזור כ-140 ק"מ של חוף, המשמש כשער כניסה לבריטניה ולים הצפוני. מצפון נמצאת בלגיה, מדרום-מערב החבל-לשעבר פיקרדי ומדרום-מזרח רמת ארדן של החבל-לשעבר שמפאן-ארדן.
בקצהו נמצאת העיר קאלה, שהיא הנקודה הקרובה ביותר באירופה לאי הבריטי, כאשר ביניהם מפריד מצר דובר.
שטחים חקלאיים נרחבים בו מיועדים לגידול תפוחי אדמה ולמעלה משליש מאספקת תפוחי האדמה של צרפת מגיעה מנור-פה דה קאלה.

היסטוריה

תחילה היה לשטחם של הבלגים, שבט קלטי אשר ישב באזור. בהמשך נכבש יחד עם צפון צרפת על ידי הרומאים. ב-55 לפנה"ס הפליג יוליוס קיסר לכבוש את אנגליה מלשון הקאפ בלאן נז, כיום במחוז פה דה קאלה. לאחר מפלת הרומאים במאה ה-5 אזור זה נכלל בנויסטריה - אחת משלוש הטריטוריות שהרכיבו בזמנו את צרפת.
במשך מלחמת מאה השנים נכנעה קאלה לאנגלים לאחר מצור ארוך. במשך המצור, שישה מנכבדי העיר התנדבו להיתלות כדי לחוס על חייהם של שאר התושבים. למרות שלבסוף קיבלו חנינה, אומץ לבם הווה השראה לפסל שועי העיר קאלה של אוגוסט רודן שהושלם ב-1888. העיר נשארה תחת שליטת האנגלים עד שחזרה לידיים צרפתיות אך ב-1558.
בשנת 1477, לאחר סיום מלחמת צרפת-אנגליה והתחלת דעיכתה של דוכסות בורגונדיה ששלטה באזור עם מותו של שארל הראשון, ביקש לואי האחד עשר לכבוש את האזור שהיה למעוז כלכלי. תוכניותיו כשלו כאשר יורשת בורגונדיה, מארי דה בורגון התחתנה עם מקסימיליאן הראשון מבית הבסבורג, אליו עברו כל שטחי הבורגונדיה. במהרה הפך האזור לשטח הנחמד על ידי מלכויות אירופה, והיה לזירת קרבות נוראה ועקובה מדם בין הצבאות השונים עד שנת 1713, כשהאזור נקבע כשטח צרפת באמנת אוטרכט.
לחם

סוגי לחם

סוגי הלחם המסורתיים בכל אזור ואזור שונים זה מזה ממספר סיבות. בארצות שונות מגדלים זנים שונים של דגנים, השונים אלה מאלה בהרכבם הכימי. הקרקע, הטמפרטורה וכמות המשקעים המשתנה מאזור לאזור משפיעות גם הן על ההרכב הכימי של הדגנים. כמו כן שונות מאזור לאזור הטמפרטורות הממוצעות (המשפיעות על תהליך ההתפחה), ושיטות האפיה המסורתיות (המושפעות מפיתוחים טכנולוגים קדומים).

לחם אחיד

בישראל היה נפוץ סוג לחם מקמח חיטה המכונה "לחם אחיד", משקלו 750 גרם ומחירו המרבי לצרכן נמצא בפיקוח ממשלתי, אך מכירתו הצטמצמה מאוד במאה ה-21. ללחם זה קיימת גם גרסה פרוסה וארוזה בשקית פלסטיק המוכרת בשם "לחם אחיד פרוס" באותו המשקל. הערך האנרגטי של לחם אחיד פרוס הוא כ-240 קלוריות ל-100 גרם.

בתרבות

הלחם הוא מוצר המזון הבסיסי והפופולרי ביותר באירופה, צפון-מרכז ומערב אסיה, אגן הים התיכון, ואזורים נוספים.
לחם הוא אחד המזונות המוכנים הקדומים, מתוארך לתקופת האבן החדשה ואולי אף קודם לכן. חברות של ציידים-לקטים נהגו לאכול דגנים שמצאו במהלך חיפושיהם. מאחר שדגנים חיים קשים לעיכול, פותחו שיטות של קליית הגרעינים ושל טחינתם וערבובם בנוזל ואז ייבושם בשמש או באש. לחם התגלה בחפירות ארכאולוגיות שונות, במקומות רבים בעולם ובתקופות שונות.
חשיבותו התרבותית של הלחם היא רבה בארצות שבהן הוא מהווה חלק חשוב ועיקרי בתזונה. בחלק מהתרבויות מהווה הלחם לסוגיו חלק חשוב בפולחן (למשל, ביהדות ובנצרות). בתרבויות רבות מסמל הלחם את בסיס הקיום האנושי, וככזה מבטאת המלה "לחם" גם את המילה "מזון" - בהשאלה. כמו כן ידוע הלחם מאותה הסיבה כמזון העניים. היו תרבויות שבהן קבלת פניו של אדם חשוב הייתה מלווה בהוצאת לחם ויין או לחם ומלח, כדי להדגיש שחולקים עמו את המזון החשוב ביותר.

אקרילאמיד בלחם

בשנים האחרונות התגלה כי התרכובת הכימית אקרילאמיד, הפוגעת במערכת העצבים, נוצרת במאכלים עשירים בעמילן שחוממו מעל לטמפרטורה של 120 מעלות צלזיוס, ביניהם לחם. מחקר נוסף מהשנים האחרונות מצא שיותר מתשעים ותשעה אחוזים מהאקרילאמיד שנמצא בלחם נמצא בקרום הלחם.
עוד אני הולך

עלילה

בתל אביב בתקופת מלחמת לבנון השנייה, מיקי, איש סיירת ובכיר בשב"כ לשעבר, מוצא עצמו מוטל בשלולית וסובל מהתקף לב, בסופו של ליל הימורים שבו שקע בחוב עצום. בזמן שהוא מחלים, הוא מנסה לאחות מחדש את חייו. עליו לתמרן בין אשתו האלכוהוליסטית אורה, בנו אבשלום ששונא אותו ובז לו, אך גם אוהב אותו, בתו הצעירה, ופילגשו אולגה, העובדת בזנות. תוך הרהורים על מהלך חייו הוא משחזר איך נזרק מיחידתו הצבאית ומשירות הביטחון – פעם כי ריחם על מישהו לא בצדק, ופעם כי התאכזר למישהו לא בצדק. הוא מבין שרשת הביטחון, מן העבר, בצורת חברים וחברים לנשק, לא יכולה להציל אותו מהנפילה הקשה. במקביל לחיבוטי הנפש, והרהורי "איפה טעינו", על מיקי לשרוד, ולהימלט מפני המנסים לגבות ממנו באלימות את חוב ההימורים.
אייזיק טודהאנטר

ביוגרפיה

נולד לג'ורג' טודהאנטר ולמרי לבית יום, בעיר ריי שבמזרח סאסקס. אביו נפטר בשנת 1826, ולאחר מכן אימו הקימה מוסד חינוכי לבנות בהייסטינגס, ובעיר זו הוא גם התחנך. בבית הספר בהייסטינגס טודהאנטר לא גילה הצטיינות מיוחדת בלימודים, אולם לאחר מכן הוא עבר ללמוד בבית ספר בלונדון ושם הוא גילה הצטיינות.
לאחר לימודיו הוא התמנה לעוזר מורה בפוקהאם. במקביל הוא לקח שיעורי ערב בקולג' האוניברסיטאי של לונדון, ולמד אצל אוגוסטוס דה-מורגן. בשנת 1842 הוא סיים את לימודיו לתואר ראשון, וקיבל מלגה ללימודי המשך במתמטיקה באוניברסיטת לונדון. בהמשך הוא קיבל מדליית זהב עבור ביצועיו במבחני התואר השני. לאחר סיום לימודיו לתואר שני הוא מונה למורה למתמטיקה בבית ספר בווימבלדון.
בשנת 1844 טודהאנטר החל ללמוד בסנט ג'ונס קולג' שבאוניברסיטת קיימברידג', שם זכה לתואר ההצטיינות הגבוה ביותר  בשנת 1848, וקיבל את פרס סמית'  ואת פרס ברני. בשנת 1849 הוא נבחר לכהן כמרצה ומדריך בקולג' שלו.
בשנת 1862 הוא נבחר כעמית החברה המלכותית של לונדון. באוגוסט של שנת 1864 הוא נישא ללואיזה אנה מריה, אחותו הגדולה של מי שלימים היה אדמירל ג'ורג' דייוויס. בעקבות נישואיו הוא איבד את חברותו בסנט ג'ונס קולג'. בשנת 1865 הוא נבחר לחבר בחברה המתמטית של לונדון. בשנת 1871 הוא זכה בפרס אדמס , וגם נבחר למועצה של החברה המלכותית. בשנת 1874, לאחר איבוד חברותו בסנט ג'ונס קולג' בגין נישואין, הוא נבחר מחדש כחבר של כבוד. בשנת 1880 ראייתו החלה להתדרדר, וזמן קצר לאחר מכן הוא נתקף בשיתוק.
בשנת 1884 הוא נפטר בביתו שברחוב ברוקסייד 6 בקיימברידג', ונקבר בבית הקברות Mill Road בעיר. הוא הותיר אחריו את אלמנתו, ארבעה בנים ובת. לוח זיכרון הוצב לזכרו בכנסייה שבסנט ג'ונס קולג'.
טודהאנטר תואר כמי שחי חיים של "מתבודד שקדן". בנוסף לאנגלית, טודהאנטר ידע לטינית ויוונית, והיה לו ידע גם בצרפתית, גרמנית, ספרדית, איטלקית, ואף גם ידע מסוים ברוסית, עברית וסנסקריט. היה בקי בהיסטוריה של המדע ושל המתמטיקה, וכתב ספרים חשובים בתחום. בכמה מקרים שימש כבוחן בבחינות הכניסה באוניברסיטה שלו.

עבודתו המדעית

טודהאנטר ידוע בעיקר בשל ספרי הלימוד שכתב, וכן בזכות כתיבתו על ההיסטוריה של המתמטיקה.
בין ספרי הלימוד שכתב מצויים "סטטיסטיקה אנליטית" (1853), "גאומטריה של קואורדינטות במישור" (1855), "דוגמאות של גאומטריה אנליטית בשלושה ממדים" (1858). בנוסף הוא כתב ספרי לימוד בנושאים יסודיים יותר, למשל באלגברה (1858), טריגונומטריה (1859), תאוריה של משוואות (1861), אוקלידס (1862), מכניקה (1867) ותורת המדידה (1869).
בין ספרי ההיסטוריה של המתמטיקה שכתב מצויים "היסטוריה של התאוריה המתמטית של הסתברות מזמנו של פסקל ועד זמנו של לפלס" (1865, נדפס מחדש ב-1965) ו"היסטוריה של תורות מתמטיות של משיכה" (1873).
עבודתו תוארה בשנת 1898 באופן הבא: "מעולם לא היו חיבורים מתמטיים בנושאים יסודיים שזכו לתפוצה כה רחבה, וכן, בכך שאומצו אף על-ידי הממשלה ההודית, תורגמו לאורדו ולשפות אחרות במזרח."
אח"י חיפה (סער 2)

נתונים

חימוש שנות ה-70 מערכת בקרת אש גבריאל, 5 טילי גבריאל. 2 תותחי 40 מ"מ L70 תוצרת ברדה, שני מקלעי 0.5, רקטות מוץ. סונאר בקוער הספינה ופצצות עומק נגד צוללות.
חימוש שנות השמונים מערכת טילי הרפון 4 טילי הרפון, תותח 40 מ"מ ברדה, נוסף סונאר עומק משתנה וטורפדו נגד צוללות דגם 44 תוצרת ארצות הברית.

הקפת אפריקה "מבצע יופי"

אח"י חיפה בפיקוד דני מלמד עם אחותה אח"י עכו בפיקוד אלכס טל יצאו ב-28 בפברואר 1975 לפלגה מסביב לאפריקה כשמפקד הכוח היה אברהם בן-שושן. המטרה הייתה לצרף ספינות עם כושר לחימה נגד צוללות אל ארבע ספינות סער 4 בים סוף. המצרים הפעילו בזירת הים האדום צוללת והיה חשוב להיערך כנגדם עם כושר לחימה נגד צוללות. ספינות הסער 2 עשו את אותו המסלול בו עברו ספינות הסער 4 לפניהן באורך 13,500 מייל. לאחר חתימת הסכם השלום בין ישראל למצרים חזרה אח"י חיפה עם אחיותיה לים התיכון וב-18 בדצמבר 1979 הגיעה לבסיס חיפה.
הספינה צורפה לפלגת הנצ"ל, שעברה מאוחר יותר לבסיס אשדוד צוידה בסונאר טובל ותרגלה תקיפת צוללות. במלחמת לבנון הראשונה הייתה חלק מהכוח שסיפק הגנה קרובה וליווי נגד צוללות, לנחתות העמוסות טנקים שיצאו לנחיתה בחוף.
אח"י חיפה הוצאה מהשירות בשנת 1998 30 שנה לאחר השקתה. גוף הספינה נשמר תקופה ארוכה על החוף בבסיס אילת. הועלתה בקשה של ההתאחדות לצלילה להשקיע אותה בקרבת חוף כדי ליצור אתר צלילה נוסף שהיה אמור להיקרא על שמו של סא"ל עזרא קדם ("כריש"). לאתר הצלילה הנוסף הייתה התנגדות של המשרד לאיכות הסביבה ולא התקבל אישור. ב-10 בנובמבר 1998 הוטבע גוף הספינה במפרץ אילת באתר 29°25′00″N 34°55′00″E. בעומק מים שמעל 800 מטר.
News of the World (אלבום)

עטיפת האלבום

פרק זה דורש שכתוב. אתם מוזמנים לתרום לוויקיפדיה ולשכתב אותו. הסיבה לכך: ניסוח.
על עטיפת האלבום מופיע ציור מאת הצייר האמריקני פרנק קלי פריס.
מתופף הלהקה, רוג'ר טיילור, הציע את הרעיון לציור זה כשראה ציור דומה במגזין בשם "Astounding Science Fiction" מ-1953. בציור נראה רובוט ענק מחזיק בגופת אדם, ובכותרת מופיע המשפט: "?Please... fix it Daddy" על מנת להמחיש את סיפורו של סופר המדע בדיוני האמריקאי טום גודווין, "הפער בין". על עטיפת האלבום מחליפים חברי הלהקה את האדם המת המופיע בציור המקורי כשהם "מתים" בעצמם (מרקיורי ומיי מוחזקים בידו של הרובוט בזמן שטיילור וג'ון דיקון נופלים אל הקרקע). בצידה האחורי של העטיפה, ניתן לראות את טיילור נופל אל הקרקע אף הוא.
פריס, שהעריץ מוזיקה קלאסית, לא הכיר את הלהקה, אך האזין לה לאחר שצייר את העטיפה ואמר כי "חשבתי שאני פשוט שונא אותם, זה יהרוס את הרעיונות שלי". בסופו של דבר התחבר האמן אל המוזיקה של הלהקה ואף חיבב אותה.

We Will Rock You

We Will Rock You נכתב על ידי הגיטריסט של הלהקה בריאן מיי. השיר יצא לאור כסינגל באותה השנה לצד השיר We Are the Champions. השיר הפך באופן מיידי ללהיט כלל עולמי והגיע למקומות הראשונים בטבלאות הפזמונים של צרפת (#1), הולנד ובריטניה (#2), קנדה ואירלנד (#3) וארצות הברית (#4).

We Are the Champions

We Are the Champions נכתב על ידי סולן הלהקה פרדי מרקיורי, והוא זכה לפרסום רב ולהצלחה במצעדי המוזיקה של מדינות רבות ברחבי העולם. השיר מושמע בעיקר בתור המנון המנצחים בתחרויות ספורט שונות.

All Dead, All Dead

All Dead, All Dead  נכתב ומושר על ידי גיטריסט הלהקה, בריאן מיי. השיר הזה מהווה ניגוד לשיריו האחרים של מיי, אשר מאופיינים בשירים קצביים, שמחים ומקפיצים בסגנון הארד רוק, זהו שיר עצוב ולחנו מתאפיין במוזיקה מלנכולית. בשיר זה יחד עם שירתו של מיי, סולן הלהקה פרדי מרקיורי שר בליווי ומנגן בפסנתר. מילות השיר באות ממות חתולו של מיי. בתוכנית הרדיו In the Studio with Redbeard מיי דיבר על זאת.
בעקבות המילים האבודות

בעקבות המילים האבודות הוא משחק מחשב לילדים מאת קומפדיה משנת 1998, אשר במהלכו מלקטים מילים שונות על-מנת להשלים סיפור אשר נשמט בו חלק מן הטקסט. המשחק זמין גם באנגלית, בשם "In Search of the Lost Words".

עלילה

לאורך המשחק מלווה את השחקן יצור קטן וכחול בעל אנטנה המבצבצת מראשו. על יצור זה להציל את העולם ממלך רשע בשם פונדוס. פונדוס, מלכה של ממלכה קדומה בשם ארקוניה, השיג בעורמה את הביצה ממנה בקע היצור. ביצה זו הוא קיבל במשלוח על ידי מרכבת-אש מן הכוכב הכחול. פונדוס לא התכוון לתת ליצור לצאת ממנה ועל-כן נעזר במכשף החצר שלו. בניגוד למטרתו של היצור הכחול-הבאת שלום לעולם, השתמש פונדוס בכוחות שבביצה לכיבוש-העולם. ב-"אי הפרפרים" הוא הקים מקדש מכושף, שם הוא ציווה שתהיה גופתו החנוטה, ולאחר ה-3000
שנים ממותו - יקום המלך לתחייה ומלאכת כיבוש-העולם שלו תמשך. 
כנראה בסרטון-הפתיחה הפיל חתול של פונדוס את הביצה והיא התגלגה והתגלגלה. שנים רבות חלפו ולפתע היצור בקע מן הביצה חרף הכישוף.
בסיפור עצמו מסופר שביצת היצור נמצאה בתוך תיבת עץ ישנה על מצע של קש, וכשלפתע בקיעת הביצה גרמה לרעידת אדמה בתוך הבית. מתוך מרתף הבית יוצא היצור למסע כשהוא תר אחר שלושה דברים: תבוסת פונדוס ושלום העולם, השתקת מצפונו ושיבה בחזרה לכוכבו. לאחר שהוא מגיע אל אי הפרפרים הוא מלקט אבקת פרחים אדומים המהווה סוג של כישוף נגד שמונע מפונדוס את תחייתו. לבסוף, כשהוא מפזר את האבקה מעל לקברו של פונדוס, מצליח היצור להגשים של שלושת יעדיו.

מהלך המשחק

את מרבית המילים הנחוצות להשלים את הסיפור מקבלים על ידי הקלקה על דברים שונים בסביבת המשחק, ואת חלקן מקבלים לאחר שפותרים חידות שונות. לא כל המילים נחוצות להשלמת הטקסט בסיפור.
המשחק מתרחש במספר מקומות, שהאחרון בהם הוא אי הפרפרים, שם יש לענות על שאלון טריוויה כדי לסיים את המשחק.
המשחק מלווה בקריינותו של השחקן אלכס אנסקי, שמקריא את הסיפור ההולך שאותו משלים השחקן. כמו כן, מקריא אנסקי את המילים שמייצגות את העצמים שעליהם לחץ השחקן, במידה והם לחיצים. 
לעיתים, ניתן להבחין בדמותו של היצור הכחול צצה לרגע על המסך ואומרת "כדי להמשיך בדרככם, השלימו את הפרק בסיפור". פירוש הדבר הוא שלא ניתן להתקדם לרקע הבא (או להמשכו של הרקע הנוכחי) בטרם הובאו כל המילים לפרק. 
גורדי, דמות נוספת של "קומפדיה", מופיעה בהופעת אורח בשלב מתקדם יחסית של המשחק.
גנאיוס דומיטיוס קלווינוס

גנאיוס דומיטיוס קלווינוס (בלטינית: Gnaeus Domitius Calvinus) היה פוליטיקאי רומי בולט שנבחר פעמיים לכהונת הקונסול בשנת 53 לפנה"ס ובשנת 40 לפנה"ס. היה תומך נאמן של גאיוס יוליוס קיסר ושל יורשו, אוקטוויאנוס.
בעת מלחמת האזרחים של יוליוס קיסר פיקד על מרכז מערך צבאו של קיסר בקרב פרסלוס בשנת 48 לפנה"ס. לאחר הקרב כיהן כנציב אסיה וניסה להתמודד עם פלישתו של פרנקס השני, מלך פונטוס שניצל את מלחמת האזרחים הרומית כדי להרחיב את ממלכתו. קלווינוס ספג תבוסה בקרב ניקופוליס ורק התערבותו הישירה של קיסר הצליחה לייצב את המצב לאחר ניצחונו של קיסר בקרב זלה בשנת 47 לפנה"ס.
לאחר מותו של קיסר היה תומכו של אוקטוויאנוס והשתתף במלחמה נגד מרקוס יוניוס ברוטוס וגאיוס קסיוס לונגינוס ולקח חלק בקרבות. בעת קרב פיליפי בשנת 42 הופקד על הובלת תגבורת של 2 לגיונות מאיטליה דרך הים ליוון, אך ציו ספג תבוסה מוחצת בים האיוני. לאחר ניצחונם של הפופולרים במאבק, נבחר פעם נוספת לקונסול בשנת 40 ובהמשך שירת כנציב בספרד בין 39 ל-36 לפנה"ס. מעט ידוע אודותיו לאחר מכן, אך שמו מוזכר בכתובת משנת 20 המצביעה על כך שהיה עדיין בין החיים בשנה זו ונהנה מתמיכתו של אוגוסטוס.
אלה איסטין

ביוגרפיה

איסטין נולדה וגדלה באירוויין, קליפורניה. היא לומדת ושוחה באוניברסיטת סטנפורד‎ בהדרכתו של גרג מיהן.

2016

במבחנים האמריקאים לאולימפיאדת ריו דה ז'ניירו (2016) שנערכו באומהה, נברסקה בסוף יוני ובתחילת יולי 2016 סיימה איסטין במקום חמישי במשחה ל-200 מטר מעורב אישי בתוצאה של 2:11.49 דקות, במקום תשיעי במשחה ל-400 מטר מעורב אישי בתוצאה של 4:42.08 דקות ולא הצליחה להיכלל במשלחת האמריקאית לאולימפיאדה.

שיאנית עולם (בריכת 25 מטר)

באליפות העולם (בריכת 25 מטר) שנערכה בוינדזור, אונטריו, קנדה בדצמבר 2016 היא זכתה ב-2 מדליות כסף, במשחה ל-200 מטר מעורב אישי 2:05.02 דקות, אחרי קטינקה הוסו מהונגריה (2:02.90 דקות) ולפני בת ארצה מדיסין קוקס (2:05.93 דקות) ובמשחה ל-400 מטר מעורב אישי בתוצאה של 4:27.74 דקות, אחרי קטינקה הוסו (4:21.67 דקות) ולפני מדיסין קוקס (4:27.78 דקות). נוסף לכך, היא סיימה במקום רביעי במשחה ל-200 מטר פרפר בתוצאה של 2:05.66 דקות ובמקום שמיני במשחה ל-100 מטר מעורב אישי בתוצאה של 59.97 שניות.

2017

באליפות ארצות הברית בשחייה שנערכה באינדיאנפוליס, אינדיאנה בסוף יוני 2017, תחרות ששימשה גם כמבחנים לאליפות העולם זכתה איסטין במדליית ארד במשחה ל-200 מטר מעורב אישי בתוצאה של 2:10.89 דקות. נוסף לכך, היא סיימה במקום רביעי במשחה ל-200 מטר פרפר בתוצאה של 2:09.24 דקות ופסלה במשחה ל-400 מטר מעורב אישי, בשלב המוקדמות היא סיימה במקום שלישי בתוצאה של 4:40.56 דקות ובכך לא הצליחה להיכלל במשלחת האמריקאית לאליפות העולם.

2018

בתחרות שנערכה בפדרל וויי וושינגטון ב-24 בפברואר 2018 קבעה איסטין במשחה ל-200 יארד פרפר שיא עולם חדש של 1:49.51 דקות. שלושה שבועות לאחר מכן, באליפות המכללות שנערכה בקולומבוס, אוהיו באמצע מרץ היא זכתה בשתי מדליות זהב, במשחה ל-200 מעורב אישי בשאי עולם חדש של 1:50.67 דקות ובמשחה ל-400 יארד מעורב אישי בשיא עולם חדש נוסף של 3:54.60 דקות קייטי לדקי (3:58.29 דקות).
שניצל (סרט)

תקציר

חייזר מהחלל החיצון נוחת בסופרמרקט ולובש דמות של שניצל. נער צעיר, קובי צוקר (נוה צור), לוקח על עצמו אתגר שהוצב בפניו על ידי מושא אהבתו, מאיה קפלינסקי (אולגה ברדוקוב), של הבאת כמה פריטים עבורה מתוך הסופרמרקט. השיגעון מתחיל לחגוג כאשר קובי נכנס לסופר ופוגש שם את "שניצל" החייזר.

הפקה

הסרט שניצל הופק בישראל בארבעה מקומות עיקריים. הסצינות בתוך הסופרמרקט צולמו בחצור הגלילית בעוד שהסצינות החיצוניות שלו צולמו במשמר השרון. סצינות אחרות כגון זו של הכביש הכפרי צולמה בגעש. הפקות אולפן התבצעו בתל אביב.
מוזיקה מקורית עבור הסרט נכתבה והופקה על ידי עמית פוזננסקי.
הסרט גם עושה שימוש באנימציה ממוחשבת ליצירת דמותו של "שניצל" החייזר ששולבה ונשזרה ביחד עם הצילומים החיים.
תיק שקנאי

תקציר העלילה

שני שופטי בית המשפט העליון של ארצות הברית, רוזנברג בן ה-91 וג'נסן הצעיר, נרצחים באופן מסתורי והחקירה אינה מגיעה לכלל מסקנה.
בפקולטה למשפט באוניברסיטת טולאן בניו אורלינס מלמד פרופסור תומאס קאלאהאן (סם שפרד) קבוצת סטודנטים. בין הסטודנטים נמצאת דרבי שו (ג'וליה רוברטס) שהיא גם המאהבת שלו. הם משוחחים על הרציחות ודארבי מתנדבת לחפש בספרייה חומר הקושר בין שתי הרציחות. היא מוצאת ששני השופטים ידועים בדעתם הסביבתית. היא מגלה שחברה נפט עומדת לבצע קידוח בלואיזיאנה במקום שבו מקננים שקנאים הנמצאים בסכנת הכחדה. בראש החברה עומד טייקון בשם ויקטור מטיס המקורב לנשיא. עניין הקידוח אמור לידון בבית המשפט העליון ולכן כנראה היה צורך לסלק את שני השופטים האלה.
היא מכנה את התיק בשם "תיק שקנאי" ומוסרת אותו לפרופסור קאלאהן בדיעה שכל זה רק השערה שלה. גם הוא לא מתייחס ברצינות לתיק ומסר אותו לחברו גאבין ורהיק העובד ב-FBI.
התיק מגיע עד מהרה לבית הלבן. מרגע זה הופכים דארבי וקאלאהאן למטרת חיסול. קאלאהאן נהרג בפיצוץ מכוניתו כאשר דארבי שנמצאה בסמוך ניצלת בנס. דארבי נמלטת ויוצרת קשר עם ורהיק אך גם הוא מחוסל.
גריי גראנתהאם (דנזל וושינגטון) הוא עיתונאי חוקר ב"וושינגטון הראלד" שהיה האחרון שראיין את השופט רוזנברג לפני הרצח. הוא מקבל שיחת טלפון מאדם המזהה את עצמו בשם "גארסיה" המודיע לו שהוא מועסק על ידי חברת הגז וגילה שחיתות גדולה בחברה.
דארבי נפגשת עם גריי ומודיעה לו על ממצאיה. הוא מאמין לה ומודיע לעורך העיתון (ג'ון לית'גו) המטיל ספק בהשערותיו ומזהיר אותו מהתוצאות החמורות העלולות להיגרם לעיתון.
דארבי וגריי מצליחים לגלות את זהותו של "גארסיה" שהוא עורך דין בשם קרטיס מורגן העובד בחברת הגז אבל כשהם באים למשרדי החברה נאמר להם כי הוא נרצח בניסיון שוד. הם ממהרים לביתו ומשכנעים את אשתו לתת להם את הכספת שלו בבנק.
הם מגיעים לבנק אך נמצאים כל הזמן במעקב. הם פותחים את הכספת שבה יש קלטת ומכתב של קרטיס. הם ניצלים מניסיון לרצחם על ידי יריות ופיצוץ מכוניתם.
הם מפרסמים את ממצאיהם בעיתון. מטיס וארבעה מעורכי הדין של החברה מועמדים לדין והנשיא מודיע שלא יציג שוב את מועמדותו. ראש ה-FBI נפגש עם גריי ואומר לו שהנשיא ביקש ממנו לא להמשיך בחקירה. גריי מבטיח לא לפרסם זאת ובתמורה מוברחת דארבי על ידי ה-FBI מחוץ לארצות הברית.
רון רגב

ד"ר רון רגב (נולד ב-1976, תל אביב) הוא פסנתרן ישראלי.

ביוגרפיה

רון רגב הוא בוגר בית הספר לאמנויות בתל אביב והתיכון לאמנויות תלמה ילין בגבעתיים. שירת בצה"ל כמוזיקאי מצטיין והיה מפקד ההרכבים הקאמריים של צה"ל. לתואר הראשון למד באקדמיה למוזיקה על שם רובין בתל אביב. מורו לפסנתר היה עמנואל קרסובסקי. בגיל 21 סיים את התואר בהצטיינות יתרה והמשיך לתואר שני ושלישי בבית הספר ג'וליארד בניו יורק. מוריו שם היו ג'רום לבנטל לפסנתר ויוסף קליכשטיין למוזיקה קאמרית. בתקופת לימודיו בג'וליארד היה תחילה אסיסטנט ולאחר מכן היה חבר בסגל המורים והמרצים של בית הספר. הדוקטורט שלו, על שלישיית הפסנתר הראשונה של פליקס מנדלסון, זיכה אותו בפרס ריצ'רד פרנץ' לדוקטורט המצטיין בשנת המאה לג'וליארד.
הופיע כסולן עם התזמורת הסימפונית של שיקגו בפסטיבל רוויניה, עם התזמורת הסימפונית ירושלים, התזמורת הסימפונית הישראלית ראשון לציון ועוד. בין השאר השתתף בפסטיבל זלצבורג.
מכהן כראש מחלקת כלי המקלדת של האקדמיה למוסיקה ולמחול בירושלים. לימד במוסדות מוזיקה נוספים בישראל ויש מבין תלמידיו שזכו בפרסים בתחרויות. משמש כיום גם כיועץ המוזיקה של חברת "טונרה" אשר מפתחת אפליקציית תווים אינטראקטיבית.
עופר השקעות

היסטוריה

עופר השקעות הוקמה בשנת 1957 על ידי צמד האחים יולי וסמי עופר שעלו מרומניה. בשנת 2002 הפרידו האחים עופר את נכסיהם. חלקו של סמי עופר בנדל"ן ובבנק המזרחי הועבר לאחיו יולי, בתמורה לחלקו של יולי בחברה לישראל.
בפברואר 2018 עופר השקעות מכרה לקרן סלע קפיטל את מתחם "מכרזים 2000" הממוקם בחולון תמורת 111 מיליון שקל. בפברואר 2019 מכרה את מלוא החזקותיה בבנק מזרחי טפחות לחברת "לין אחזקות" שבשליטת אייל עופר.
נכון לשנת 2019 מנכ"ל החברה הוא שי וינברג ויושבת ראש דירקטוריון החברה היא ליאורה עופר.
משרדיה הראשיים של החברה שוכנים בהרצליה.

בעלי עניין

בעלת השליטה בחברה היא אשת העסקים ליאורה עופר שמחזיקה כ-85% ממניותיה. כ-15% ממניות החברה הנותרות מוחזקות על ידי אחיה דורון עופר.

מאבק הירושה

יולי עופר, אביה של ליאורה, נפטר בספטמבר 2011 והוריש לה בצוואה האחרונה משנת 2008 את מניותיו בחברת "עופר השקעות" - 36% מהון מניות החברה. במהלך חייו כתב עופר כמה צוואות שונות, כאשר הצוואה הלפני אחרונה חילקה את מניותיו ב"עופר השקעות" שווה בשווה בין האחים. עוד בחייו העניק יולי לילדיו 15% ממניות החברה, כל אחד, כך שלאחר מימוש הצוואה הפכה ליאורה לבעלת השליטה בחברת "עופר השקעות".
לאחר מות האב, עירער דורון עופר על הצוואה וטען שהאב לא היה כשיר בעת החתימה על הצוואה האחרונה. פסק הדין ניתן ב-2013 וקיבל את עמדתה של ליאורה עופר בדבר תקפות הצוואה.
הגוש המערבי

הגוש המערבי במהלך המלחמה הקרה הוא כינוי כולל למדינות אשר היו חלק משורה של בריתות צבאיות עם ארצות הברית - נאט"ו, SEATO ו-ANZUS, ומדינות נוספות בעלות אוריינטציה אמריקאית. הממשלות והעיתונות במדינות הגוש המערבי העדיפו להשתמש במונח העולם החופשי לתיאור עצמן.